21.12.2022
MT
Il-Ġurnal Uffiċjali tal-Unjoni Ewropea
C 486/27
4.3.
Il-ħtieġa li jsir investiment urġenti u ambizzjuż fiċ-ċaqliqa lejn forom aktar ekoloġiċi ta’ enerġija prodotta fl-UE hija aktar importanti minn qatt qabel.
Filwaqt li l-produzzjoni tal-enerġija ekoloġika u l-awtonomija enerġetika għandhom dejjem ikunu għan fit-tul għall-UE, il-kuntest immedjat jara lill-UE fi ħtieġa urġenti ta’ provvista tal-enerġija affordabbli minn sorsi alternattivi, mingħajr ma tikkomprometti l-għanijiet tal-enerġija tagħha.
L-investiment urġenti meħtieġ biex tiġi pprovduta enerġija affordabbli minn sorsi alternattivi għaċ-ċittadini jista’ jiġi indirizzat mill-Fond ta’ Aġġustament għall-Klima b’mod aktar effettiv u effiċjenti mill-mekkaniżmi eżistenti.
4.4.
Il-KESE josserva b’dejjem aktar ċarezza li d-dipendenza fuq l-enerġija hija fattur kawżali li jdgħajjef ir-reazzjonijiet tal-UE lejn pajjiżi bħar-Russja, kif jidher b’mod ċar fir-rispons tal-UE għall-invażjoni tal-Ukrajna.
Id-dipendenza żejda attwali fuq il-gass Russu timmina serjament il-kapaċità tal-UE u tal-Istati Membri tagħha li jieħdu azzjoni rapida mingħajr ma jpoġġu liċ-ċittadini tagħhom f’riskju ta’ nuqqas ta’ fjuwil u faqar enerġetiku.
Sfortunatament, il-pjani biex jinkiseb gass naturali mill-Istati Uniti ma joffrux soluzzjoni sostenibbli jew ambjentalment responsabbli (13).
4.5.
Il-Fond ta’ Aġġustament għall-Klima għandu jservi bħala mezz ta’ finanzjament tal-ħtieġa urġenti tagħna għal enerġija ekoloġika u dekarbonizzata prodotta fl-UE, b’akkwist ambizzjuż ta’ teknoloġiji eżistenti u investiment fl-iżvilupp ta’ teknoloġiji ġodda biex tinkiseb ekonomija b’emissjonijiet żero.
Il-KESE jħeġġeġ li l-gwerra fl-Ukrajna m’għandhiex twassal biex tiġi ttraskurata l-missjoni tal-UE li tilħaq l-għanijiet ambjentali u soċjali, peress li huma l-bażi biex tinbena s-saħħa ekonomika fit-tul.
4.6.
Fil-kuntest tat-tnaqqis tal-konsum tal-enerġija, il-progress ivarja sew bejn l-Istati Membri.
Fl-2018, 11 biss mis-27 Stat Membru naqsu d-domanda domestika totali għall-enerġija għal inqas mill-mira tal-2020.
Kollox ma’ kollox, l-UE għadha ’l bogħod milli tilħaq il-miri tagħha għall-2030, u dan jimplika l-ħtieġa għal sforzi addizzjonali.
Fortunatament, is-sehem tal-enerġija rinnovabbli fil-konsum finali gross tal-enerġija fl-UE żdied b’mod kostanti.
Il-pakkett “lesti għall-mira ta’ 55 %” ippropona li jintlaħaq sehem ta’ 40 % ta’ sorsi rinnovabbli fil-konsum tal-enerġija sal-2030.
Filwaqt li s-sehem ta’ sorsi rinnovabbli fil-konsum tal-enerġija jvarja b’mod sostanzjali wkoll madwar l-UE, hekk ukoll il-kapaċità li tiġi prodotta enerġija rinnovabbli, minħabba restrizzjonijiet baġitarji u ġeografija.
F’xi pajjiżi, il-kapaċità fotovoltajka installata għal kull ras hija pjuttost baxxa minkejja l-potenzjal għoli f’dan il-qasam.
Pajjiżi oħra jiksbu sehem għoli ta’ enerġiji rinnovabbli minħabba l-possibbiltajiet ġeografiċi favorevoli għall-impjanti idroelettriċi.
4.7.
Iż-żieda fl-isforzi lejn it-tranżizzjoni tal-enerġija ekoloġika se timxi id f’id ma’ ħtiġijiet ġodda ta’ finanzjament, u se jkollha ssir b’mod urġenti fid-dawl tal-kriżi tal-enerġija u l-ħtieġa dejjem tikber għall-awtonomija enerġetika tal-UE.
It-tisħiħ tal-proposti “lesti għall-mira ta’ 55 %”, b’miri ogħla u skadenzi aktar bikrija għall-enerġija rinnovabbli, pereżempju bl-introduzzjoni tal-enerġija mix-xemx u mir-riħ u t-titjib tal-effiċjenza enerġetika, se jirrikjedi rispons ta’ finanzjament robust.
Il-Kummissjoni ħabbret l-intenzjoni tagħha li tivvaluta dawn il-ħtiġijiet ta’ finanzjament fil-kuntest tal-proposti REPowerEU (14), ibbażati fuq l-immappjar tal-ħtiġijiet fl-Istati Membri, kif ukoll ir-rekwiżiti għal investiment transfruntier.
Il-KESE jilqa’ dan, iżda jiġbed l-attenzjoni wkoll għat-tħassib li l-għodod ta’ finanzjament attwali fil-livell tal-UE u dak nazzjonali mhux ser ikunu biżżejjed u li hija meħtieġa azzjoni biex l-enerġija rinnovabbli ssir soluzzjoni issa.
In-nefqa tal-Fond ta’ Aġġustament għall-Klima fuq l-enerġiji rinnovabbli għandha tingħata spinta wkoll billi jiġi attirat l-investiment privat, bil-fond jaġixxi bħala fornitur ta’ flus inizjali.
4.8.
Iż-żieda fl-investiment biex tittejjeb l-awtonomija enerġetika tal-UE għandha ssir f’konformità ma’ enfasi fuq it-tranżizzjoni tal-enerġija ekoloġika u rinnovabbli.
Sabiex tirnexxi, kif ukoll biex isir investiment aktar immedjat permezz tal-Fond ta’ Aġġustament għall-Klima, l-UE se tirrikjedi investimenti sinifikanti fit-tul fir-riċerka u l-innovazzjoni u modi ġodda ta’ produzzjoni u konsum, biex intejbu l-kapaċità tagħna li noffru enerġija nadifa u affordabbli lil kulħadd.
L-aġenda tar-riċerka u l-innovazzjoni tal-UE diġà qed turi impenn konsiderevoli għal dan l-għan, bil-potenzjal li jsir progress notevoli.
Madankollu, din l-enfasi fuq ir-riċerka trid tkun akkumpanjata minn impenn mill-Istati Membri biex jadottaw forom aktar ekoloġiċi ta’ produzzjoni tal-enerġija u l-kapaċità tagħhom li jagħmlu tranżizzjoni lil hinn minn mezzi aktar tradizzjonali ta’ produzzjoni tal-enerġija, b’mod partikolari fl-Istati Membri li għad għandhom dipendenza qawwija mill-faħam.
(13) (14)
U.S., EU strike LNG deal as Europe seeks to cut Russian gas | Reuters.
COM(2022) 230 final.